Sekole sa Dikgatlhong se a ikgaratlhela
Mogokgo wa sekole se se botlana sa Dikgatlhong mo kgaolong-potlana ya Lentsweletau are ba tsweletse ka go iteka ele sekolo le fa ba na le matlhoki a le mantsi. E rile fa a tlhalosa bosheng mo potsolosong, mogokgo wa sekole seo, Mme Keabadile Oaitse a supa fa sekole sa bone se na le dingwaga tse dintsi se sa tlhabololwe le ntswa ba nna ba ikuela kwa go ba khansele go tla go se tokafatsa. O ne a tlhalosa fa bana ba sekole ba dikile ba feditswe ke mariga ka jaana matlwana a bone a borutelo a sena moalo wa marulelo o o fokotsang serame. O ne a tswelela a tlhalosa fa mo sekoleng sa bone ba sena le fa e le khompiutara e le nngwe fela, kgang e a tlhalosang fa e tshwenya thata ka jaana baithuti ba tshwanetse go rutwa go dirisa dikhompiutara ba santse ba le mo dikoleng tse dipotlana. O ne a tlhalosa gore, e re ntswa baithuti ba sekole se ba dira sentle, ba ne ba ka dira go feta fa ditlamelo tsa go nna jalo di ne di le teng. O ne a bua fa ba sena motshine o o ntsifatsang dipampiri, mme a re se e nna kgwetlho e tona fela thata mo sekoleng sa bone ka jaana ba tshwanelwa ke go nna ba kopa kwa dikoleng tse dingwe kgotsa maphata a puso kwa le gone ba kgonang go fitlhela ya bone e sa bereke mme go reye gore baithuti ba kwala ditlhatlhobo nako e ile. O ne a tswelela a re ba na le baithuti ba sekole sa matlhagolela tsela ba le lesome le bone mme bothata e le gore ga ba na didirisiwa tse ba ka di dirisang go tshameka go itshidila mmele. O ne a tlhalosa fa go le botlhokwa thata gore moithuti wa mohuta eo, a itshidile mmele mme e bile a tlwaediwe gore itshidilo mmele ke selo sa botlhokwa. A re ba ne ba ikopanya le batsadi go fana maele a go ka batlela baithuti ba didirisiwa tseo tsa itloso bodutu. O ne a ikopela mo go bo radikompone go ba thusa go tlhabolola sekole sa bone, mme a akgolela baithuti boitshwaro jo bontle jo ba bo supang ka jaana a re ba a laolesega e bile go lemosega fa batsadi ba dira tiro e ntle ya go ba aga.